ส่องหุ้นบลูชิพครึ่งปีแรก CPF เด่นสุด!เก็บ 11 หุ้นเด็ด SET50 กำไรปีนี้แจ่ม
ส่องราคาหุ้นบลูชิพครึ่งปีแรก CPF เด่นสุด! ปรับขึ้นเกิน 50% โบรกฯ แนะเก็บ 11 หุ้นเด็ด SET 50 ฟันธงกำไรปีนี้แจ่มแน่นอน
8 ก.ค. 2559

ส่องราคาหุ้นบลูชิพครึ่งปีแรก CPF เด่นสุด! ปรับขึ้นเกิน 50% โบรกฯ แนะเก็บ 11 หุ้นเด็ด SET 50 ฟันธงกำไรปีนี้แจ่มแน่นอน
“ข่าวหุ้นธุรกิจออนไลน์” ได้ทำการสำรวจราคาหุ้นของบริษัทจดทะเบียน (บจ.) ใน SET50 นับตั้งแต่ราคาปิดวันที่ 31 ธ.ค.58 ถึงวันที่ 30 มิ.ย.59 โดยพบว่าส่วนใหญ่แล้วราคาหุ้นปรับตัวขึ้นมากกว่าปรับตัวลดลง โดยมีหุ้นที่ปรับตัวขึ้นทั้งหมด 32 บจ. ขณะที่มีหุ้นที่ปรับตัวลง 16 บจ. และอีก 2 บจ.ราคาหุ้นไม่เปลี่ยนแปลง
ตารางแสดงการเปลี่ยนแปลงราคาหุ้น SET50
 
โดยราคาหุ้นที่ปรับตัวขึ้นแรงเป็นอับดับที่ 1 คือ บริษัท เจริญโภคภัณฑ์อาหาร จำกัด (มหาชน) หรือ CPF โดยราคาหุ้นปรับตัวขึ้น 10.45 บาท หรือคิดเป็น 57.10% ด้าน บล.โนมูระ พัฒนสิน ระบุในบทวิเคราะห์วันนี้ (23 มิ.ย.) คาดผลประกอบการไตรมาส 2-3/59 ของ CPF มีโอกาสฟื้นตัวต่อเนื่อง จากคาดกำไรสุทธิปี 59 ซึ่งมีแนวโฯ้มจะขยายตัว 43% เทียบช่วงเดียวกันของปีก่อน
ด้านธุรกิจกุ้งฟื้นตัว และแนวโน้มราคาสุกรในประเทศปรับตัวขึ้น หนุนผลประกอบการไตรมาส 2/59 มีแนวโน้มเติบโตต่อเนื่อง ทั้งนี้แนะนำซื้อราคาเป้าหมาย 35.00 บาท แนวรับที่ 28.00/27.00 บาท แนวต้านที่ 30.00/32.00 บาท อิง PER ปี 2559 ที่ 16.20 เท่า ต่ำกว่ากลุ่มที่ 18.60 เท่า
 
ขณะที่ บล.ซีไอเอ็มบี (ประเทศไทย) ระบุในบทวิเคราะห์ (7 ก.ค.) ว่าหุ้นเด่นใน SET50 ที่นักวิเคราะห์มีมุมมองในเชิงบวกกับกำไรในปีนี้ (Earning revision ratio) คือ IVL, ROBINS, SAWAD, CPALL, TRUE, CPN, MINT, SCC, TOP, TMB และ BDMS ในจำนวนนี้มองว่า IVL, SAWAD และ CPALL น่าสนใจมากที่สุดเพราะราคาหุ้นยังขึ้นได้ไม่มากหรือราคาหุ้นยังขึ้นไม่ถึงราคาเป้าเฉลี่ยกลางของนักวิเคราะห์ ส่วน ROBINS แม้มีมุมมองในเชิงบวกกับกำไร แต่ราคาหุ้นดีดตัวขึ้นมาสูงมากๆ
ส่วนหุ้นธนาคารพาณิชย์ใหญ่ อย่าง KBANK, BBL และ SCB ค่า Earning revision ratio ยังติดลบ สะท้อนกำไรในปีนี้ยังไม่ค่อยดี แต่ราคาหุ้นกลับพุ่งขึ้น จากแรงเก็งว่า กำไรของกลุ่มน่าจะถึงจุดต่ำสุด ดังนั้นจุดตัดสินว่าจะซื้อต่อหรือขายทำกำไร ยังต้องรอดูผลการดำเนินงานไตรมาส 2/59 ในสัปดาห์หน้า ส่วนการคาดการณ์ผลการดำเนินงานไตรมาส 2/59 ที่กำลังจะประกาศ พบว่าตอนนี้มีหุ้น 3 ตัวที่กำไรของการคาดการณ์สัปดาห์ต่อสัปดาห์เพิ่มขึ้นอย่างมีนัยยะ คือ TISCO, ROBINS และ CPALL โดยเพิ่มขึ้น 6.04% 4.02% และ 1.44% โดยนักวิเคราะห์คาด TISCO มี EPS ไตรมาส 2/59 (Mean) จะออกมาที่ 1.57 บาท/หุ้น ROBINS ที่ 0.54 บาท/หุ้น และ CPALL ที่ 0.42 บาทต่อหุ้น ทั้ง 3 บริษัทนี้มองว่า CPALL น่าสนใจที่สุด
โดยดัชนี SET ที่ขึ้นมายืนเหนือ 1450 จุด จากแรงซื้อหุ้นกลุ่มธนาคารพาณิชย์ มองว่าอาจจะเผชิญกับแรงขายในช่วงสั้นได้ หากผลการดำเนินงานออกมาไม่ดี แต่ก็คงไม่มาก เว้นแต่จะมีประเด็นใหม่ๆ ในเชิงลบที่เกิดในต่างประเทศจะกลับมาเขย่าตลาดอีก อย่างไรก็ตามการที่จะให้ดัชนี SET ขึ้นไปแรงๆ ก็มองไม่เห็นประเด็นเหมือนกัน เพราะมาถึงตรงนี้ ดัชนี SET กำลังเผชิญกับแรงเค้น เรื่องตลาดแพงโดยเปรียบเทียบ สำหรับแรงซื้อของต่างชาติและกองทุนในประเทศ คาดยังเป็นการซื้อเก็งผลประกอบการณ์ในไตรมาส 2/59 ในบางกลุ่ม
ทั้งนี้สภาพการเล่นในช่วงปลายสัปดาห์นี้ถึงสัปดาห์หน้าจะเป็นการเลือกลงทุนหุ้นที่คาดว่าผลการดำเนินงานไตรมาส 2/59 จะออกมาดี หรือหุ้น Turnaround บางตัว หรือหุ้นที่ถูกปรับกำไรต่อหุ้นและราคาเป้าหมายเพิ่ม